b'\n_START_ARTICLE_\nAfrobolivialaiset\n_START_SECTION_\nM\xc3\xa4\xc3\xa4r\xc3\xa4 ja asuinalue\n_START_PARAGRAPH_\nArviot afrobolivialaisten m\xc3\xa4\xc3\xa4r\xc3\xa4st\xc3\xa4 vaihtelevat 6\xc2\xa0000:n ja 158\xc2\xa0000:n v\xc3\xa4lill\xc3\xa4. CIA:n julkaisema The World Factbook arvioi afrobolivialaisten muodostavan 1\xc2\xa0% koko Bolivian v\xc3\xa4est\xc3\xb6st\xc3\xa4. Suuret heitot arvioiden v\xc3\xa4lill\xc3\xa4 johtuvat siit\xc3\xa4, ett\xc3\xa4 Bolivian v\xc3\xa4est\xc3\xb6nlaskennat eiv\xc3\xa4t huomioi eri rotuja. Suurimmat keskittym\xc3\xa4t afrobolivialaisia on La Pazin departementissa Nor Yungasin ja Sud Yungasin maakunnissa. Pienempi\xc3\xa4 afrobolivialaisyhteis\xc3\xb6j\xc3\xa4 l\xc3\xb6ytyy l\xc3\xa4hes jokaisesta Bolivian kaupungista.\n_START_SECTION_\nHistoria\n_START_PARAGRAPH_\nAfrobolivialaisten historia ulottuu Etel\xc3\xa4-Amerikan siirtomaa-ajalle. Espanjalaiset toivat afrikkalaisia orjia perun varakuningaskunnan hopeakaivoksille ja 1600-luvun vaihteessa heit\xc3\xa4 oli alueella jo satoja tuhansia. Vuonna 1611 Yl\xc3\xa4-Perun eli nykyisen Bolivian Potos\xc3\xadn hopeakaivoksilla ty\xc3\xb6skenteli arviolta 6\xc2\xa0000 afrikkalaista tai mulattiorjaa. Afrikkalaisia tuotiin hopeakaivosten lis\xc3\xa4ksi paikallisille kokaplantaaseille. Orjuus lakkautettiin Bolivian perustuslaissa 19. joulukuuta 1827, mutta poliittisten syiden takia se pantiin k\xc3\xa4yt\xc3\xa4nt\xc3\xb6\xc3\xb6n vasta vuonna 1851. Termi "afrobolivialainen" syntyi vasta 1990-luvulla ja useammin k\xc3\xa4ytettyj\xc3\xa4 termej\xc3\xa4 ovat negro (musta) ja moreno (ruskea).\n_START_SECTION_\nKulttuuri\n_START_PARAGRAPH_\nAfrobolivialaiset puhuvat enimm\xc3\xa4kseen espanjan kielt\xc3\xa4. Maaseudulla asuvat afrobolivialaiset puhuvat sit\xc3\xa4 omalla murteellaan, johon on sekoittunut afrikkalaistaustaisia sanoja. Etenkin Sud Yungasin alueella afrobolivialaiset puhuvat usein my\xc3\xb6s aimaran kielt\xc3\xa4._NEWLINE_Nor Yungasin ja Sud Yungasin alueiden afrobolivialaisista suurin osa ty\xc3\xb6skentelee maatalouden parissa kasvattaen esimerkiksi kokaa, kahvia, sitrushedelmi\xc3\xa4, kaakaota ja muita rahakasveja. Kokapensaiden lehdet ovat t\xc3\xa4rkein viljelytuote. Kasvien viljelyn ohella kasvatetaan my\xc3\xb6s kanoja ja harjoitetaan mets\xc3\xa4styst\xc3\xa4. Afrobolivialaiset ovat p\xc3\xa4\xc3\xa4asiassa kristittyj\xc3\xa4 muiden bolivialaisten tapaan.'